Одељење за етнологију и антропологију
Филозофског факултета у Београду

ОБАВЕШТЕЊЕ ЗАИНТЕРЕСОВАНИМА ЗА УПИС НА ДОКТОРСКЕ АКАДЕМСКЕ СТУДИЈЕ ЕТНОЛОГИЈЕ И АНТРОПОЛОГИЈЕ

Студент који се пријављује на конкурс за упис на ДАС етнологије и антропологије мора најпре да обави разговор са потенцијалним ментором, након чега добија потписану начелну Сагласност о избору ментора. Образац Сагласности студенти могу преузети на сајту Филозофског факултета путем линка: https://www.f.bg.ac.rs/prijemni/izjave
 
Потписани примерак Сагласности, уз друга потребна документа, студент предаје Комисији за пријем докумената приликом пријављивања на конкурс за упис на докторске студије.

Пријемни испит састоји се од писменог и усменог дела испита  и мотивационог писма које кандидати и кандидаткиње прилажу у електронском формату. 

Писмени део пријемног испита представља есеј у коме се излаже нацрт будућег докторског истраживања. Есеј треба да садржи предмет, мотив и основне хипотезе истраживања, основни теоријско-методолошки апарaт, циљеве, научни и друштвени значај будућег истраживања и предложени списак литературе.
Прописана дужина и формат: максимално 3000 речи (без списка литературе)

Усмени део пријемног испита је разговор (интервју) са Комисијом. Током интервјуа од кандидата се очекује да аргументовано артикулише предлог теме и предложени теоријско-методолошки оквир, објасни мотивацију за упис докторских студија етнологије и антропологије, укаже на досадашња истраживачка искуства, знања и резултате и образложи очекивања од докторских студија. Усмени део пријемног испита се одржава након предаје есеја и мотивационог писма, 15. и 16.10.2026. године, а прецизан распоред интервјуа ће бити накнадно објављен на сајту. 

Мотивационо писмо треба да комисији пружи целовиту слику о разлозима кандидата за упис на докторске студије етнологије и антропологије. Сугерише се да оно укључи следеће елементе: формалне и неформалне квалификације (знања и вештине), области интересовања (ужа научна област) или искуства у претходном истраживачом раду, образложење личне мотивације за дату тему, као и образложење њене применљивости, и дефинисање крајњег исхода стицања звања доктора наука из етнолошких и антрополошких наука на професионалном, личном и друштвеном плану.
Прописана дужина и формат: максимално 1000 речи

[bookmark: _GoBack]Кандидати и кандидаткиње треба да доставе есеј,  мотивационо писмо и потписани примерак Сагласности Комисији за пријем докумената, тј. координаторки Одељења за етнологију и антропологију електронским путем на мејл:  eaprijemnidoktorske@gmail.com најкасније до 13. октобра до 14 часова, док се остатак тражене конкурсне документације која се предаје у штампаној верзији може доставити 13. октобра од 10 до 14 часова и 14. октобра од 10 до 12 часова у кабинету 572 на петом спрату.
 
Рангирање кандидата за упис на докторске студије врши се на основу (1) резултата претходног рада кандидата (максимум 40 поена). Прецизније информације о заједничким критеријумима рангирања кандидати могу наћи на сајту Факултета: http://www.f.bg.ac.rs/files/buduci_studenti/formule-DAS.pdf; (2) резултата пријемног испита (есеј (максимално 20 поена), усмени део испита (максимално 20 поена) и мотивационог писма (максимум 20 поена)). Праг знања, испод којег кандидат не остварује право на упис односи се на минималне поене остварене на пријемном испитu (најмање 7 поена на есеју и најмање 7 поена на интерјвуу). 
.
Управник Одељења,
Проф. др Саша Недељковић

